text: Sønderjyske forlænger med Skender
  04 maj 2016 kl. 04.18
  Den 36-årige kroatiske målmand tager endnu en sæson i superligaen hos sønderjyderne.
  Marin Skender har i mere end tre år markeret sig som en sikker sidste skanse hos superligaklubben Sønderjyske. Både klub og spiller har været så glade for samarbejdet, at det nu resulterer i den tredje kontraktforlængelse.
  Den 36-årige kroat tager dermed endnu en sæson hos sønderjyderne.
  - Marin Skender er en fantastisk målmand. Han har fra første færd i klubben leveret en konstant og overbevisende indsats, og tillige er han en uhyre vigtig person i omklædningsrummet, hvor han helt naturligt – på sin helt egen rolige måde - er blevet én af de vigtige kulturbærere. Også udenfor omklædningsrummet bidrager han altid som den gode Sønderjyske ambassadør. I denne sæson har han leveret flere kampafgørende redninger, og det er sandsynligvis nok hans bedste sæson nogensinde i klubben, sigersportschef  Hans Jørgen Haysen i en pressemeddelelse om kontraktforlængelsen fra Sønderjyske.
  Marin Skender har underskrevet en kontrakt, der løber til den 30. juni 2017.
  